青原臺詩
作者：饒節
朝代：宋

paragraphs: 五馬胸中足丘壑，駐車决遣有餘樂。
似言新廣青原臺，不減滕王舊江閣。
滕王閣下當年路，靜中懷抱時來去。
聞說青原比像間，表裏江山便知處。
使車時此携佳賓，與人同樂不同羣。
倚欄自得新詩句，矯首長懷古道人。
青原親見曹溪祖，渠有兒孫住山斧。
問公何處見青原，杳杳飛鴻掠雲去。